Broj: 711-I-294-P-374-18/20-13-11

Zagreb, 31. siječnja 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Massima Piuttia, zamjenika općinskog načelnika Općine Bale do 26. ožujka 2019.g.**, na 76. sjednici, održanoj dana 31. siječnja 2020.g., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Bale i obavljanjem poslova člana Uprave, odnosno predsjednika Uprave trgovačkog društva MON PERIN d.o.o., u razdoblju od stupanja na dužnost 25. svibnja 2017.g. do prestanka obnašanja dužnosti 26. ožujka 2019.g., kao i obavljanjem poslova upravljanja navedenim poslovnim subjektom u razdoblju od dvanaest mjeseci nakon prestanka obnašanja navedene dužnosti, odnosno do donošenja predmetne Odluke, dužnosnik Massimo Piutti, počinio je povredu članka 14. stavka 1., u vezi s člankom 20. stavkom 3. ZSSI-a.**
2. **Istovremenim obnašanjem dužnosti općinskog načelnika Općine Bale i obavljanjem poslova direktora trgovačkog društva DANDOLI d.o.o., u razdoblju od osnivanja Društva 23. listopada 2017.g. do prestanka obnašanja dužnosti 26. ožujka 2019.g., kao i obavljanjem poslova upravljanja navedenim poslovnim subjektom u razdoblju od dvanaest mjeseci nakon prestanka obnašanja navedene dužnosti, odnosno do donošenja predmetne Odluke, dužnosnik Massimo Piutti, počinio je povredu članka 14. stavka 1., u vezi s člankom 20. stavkom 3. ZSSI-a.**
3. **Za povrede ZSSI-a, opisane pod točkama I. i II. izreke ove Odluke, dužnosniku Massimu Piuttiju neće se izreći sankcija s obzirom na dulji protek vremena od prestanka obnašanja dužnosti zamjenika općinskog načelnika Općine Bale.**

Obrazloženje

Povjerenstvo je na 40. sjednici, održanoj 1. ožujka 2019.g. pokrenulo postupak za odlučivanje o sukobu interesa protiv dužnosnika Massima Piuttia, zamjenika općinskog načelnika Općine Bale, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova člana Uprave, odnosno predsjednika Uprave trgovačkog društva MON PERIN d.o.o. od stupanja na dužnost 25. svibnja 2017.g. Postupak je pokrenut i zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkog društva DANDOLI d.o.o. od njegovog osnivanja 23. listopada 2017.g.

Dužnosnik je dana 1. travnja 2019.g. dostavio očitovanje na Odluku o pokretanju, u kojem je u bitnom naveo kako nije član niti jedne političke stranke nego je član talijanske nacionalne manjine predložen od strane Zajednice Talijana Bale kao kandidat za zamjenika načelnika iz reda pripadnika talijanske nacionalne manjine. Dužnosnik ističe kako nije znao i kako ga nitko niti upozorio da bi navedena situacija mogla predstavljati sukob interesa iako je svjestan da ga to ne oslobađa odgovornosti. Dužnosnik ističe kako dužnost zamjenika općinskog načelnika obavlja volonterski i za navedenu dužnost nije primao nikakvu novčanu naknadu.

Dužnosnik navodi kako je odmah po saznanju mogućeg sukoba interesa dana 26. ožujka 2019.g. podnio ostavku na dužnost zamjenika općinskog načelnika,. U konačnici dužnosnik navodi kako činjenicom da je obnašao dužnost zamjenika općinskog načelnika Općine Bale nije osobno, za trgovačka društva Mon Perin d.o.o., Dandoli d.o.o., niti za članove njegove obitelji ostvario nikakvu imovinsku korist.

Nakon pokretanja predmetnog postupka Povjerenstvo je zaprimilo neanonimnu prijavu u kojoj se navode okolnosti zbog kojih je predmetni postupak pokrenut, ali i okolnosti stupanja u poslovni odnos Općine Bale i trgovačkog društva MON PERIN d.o.o. U prijavi se navode aneksi Ugovora o zakupu općinskog zemljišta, prodaje općinskog građevinskog zemljišta parcele 3750/4 i 3750/5.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika utvrđeno je kako je dužnosnik Massimo Piutti na dužnost zamjenika općinskog načelnika Općine Bale stupio 25. svibnja 2017.g. te da je navedenu dužnost obnašao do 26. ožujka 2019.g. Stoga je i Massimo Piutti, povodom obnašanja navedene dužnosti, obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 20. stavkom 1. ZSSI-a propisano je da obveze koje za dužnosnika proizlaze iz članka 14. stavka 1. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju **trgovačka društva**, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Uvidom u Sudski registar Trgovačkog suda u Zagrebu utvrđeno je da je pod MBS: 040224587 upisano trgovačko društvo MON PERIN d.o.o., OIB: 06374155285. Kao jedan od osnivača/članova društva te kao osoba ovlaštena za zastupanje društva upisan je dužnosnik Massimo Piutti. U povijesnim podacima utvrđeno je kako je dužnosnik u navedenom društvu postao član Uprave sa danom 1. srpnja 2014.g., odlukom Nadzornog odbora od 1. srpnja 2014.g., dok je Odlukom Nadzornog odbora od 9. ožujka 2018.g. postao predsjednik Uprave.

Uvidom u podatke Sudskog registra utvrđeno je kako je pod MBS: 130076149 upisano trgovačko društvo DANDOLI d.o.o., OIB: 49820985752. Kao jedini osnivač/član društva upisano je društvo MON PERIN d.o.o., dok je kao osoba ovlaštena za zastupanje društva od osnivanja upisan dužnosnik Massimo Piutti, direktor. Navedeno društvo osnovano je Izjavom o osnivanju od 23. listopada 2017.g.

Slijedom navedenog, ali i iz samog očitovanja dužnosnika, proizlazi kako je dužnosnik Massimo Piutti istovremeno uz obnašanje dužnosti zamjenika općinskog načelnika Općine Bale obavljao i poslove člana, odnosno predsjednika Uprave trgovačkog društva MON PERIN d.o.o. i to do stupanja na dužnost zamjenika općinskog načelnika te da je istovremeno uz obnašanje navedene dužnosti obavljao i poslove direktora trgovačkog društva DANDOLI d.o.o. od osnivanja navedenog društva 23. listopada 2017.g. Navedeno postupanje protivno je zabrani iz članka 14. stavka 1. ZSSI-a, a kako je dužnosnik obavljanje poslova u predmetnim Društvima nastavio i nakon prestanka obnašanja dužnosti nastavio je biti u povredi članka 14. stavka 1. ZSSI-a s obzirom na odredbu članka 20. stavka 3. ZSSI-a. Slijedom navedenog, odlučeno je kao što je navedeno u točkama I. i II. izreke ovog akta.

Nadalje, s obzirom na okolnosti stupanja u poslovne odnose, trgovačko društvo MON PERIN d.o.o. je na traženje Povjerenstva dana 6. prosinca 2018.g. dostavilo Izvod iz knjige poslovnih udjela br. 201800032 iz kojeg je razvidno kako dužnosnik Massimo Piutti ima 0,06040974% udjela u kapitalu navedenog društva, dakle manje od 0,5% za koje su ZSSI propisana ograničenja iz članka.

Općina Bale je dana 6. prosinca 2018.g. dostavila očitovanje, KLASA: 041-01/18-01/01 od 4. prosinca 2018.g., u kojem je navela kako Općina Bale za vrijeme mandata zamjenika općinskog načelnika dužnosnika Massima Piuttia nije stupala u poslovne odnose s trgovačkim društvom MON PERIN d.o.o. Na dodatno traženje Povjerenstva Općina Bale je 23. svibnja 2019.g. dostavila očitovanje u kojem se navodi kako je trgovačko društvo MON PERIN d.o.o. s Općinom Bale na temelju javnog natječaja od 8. ožujka 2018.g. sklopila Ugovor o građenju s Općinom Bale. Jedina uloga dužnosnika u navedenom postupku bila je u tome što je u ime društva MON PERIN d.o.o. kao direktor sklopio predmetni Ugovor. Nadalje, na temelju Odluke Općinskog vijeća od 5. listopada 2017.g. Jedinstveni upravni odjel Općine Bale provelo je Javni natječaj na temelju kojeg su s društvom MON PERIN d.o.o. sklopljeni Ugovori o kupoprodaji za nekretnine k.č. 3750/4 i 3750/5 k.o. Bale. Na temelju Zaključka Općinskog vijeća kojim se daje suglasnost aneksa Ugovora o zakupu s društvom MON PERIN d.o.o. je sklopljen Aneks ugovora koji je u ime društva MON PERIN d.o.o. potpisao član Uprave Ivan Maričić. U prilogu očitovanja dostavljena je relevantna dokumentacija. U očitovanju se izričito navodi kako je ranije očitovanje dano misleći na moguće poslovne odnose u kojima Općina Bale daje financijska sredstva društvu MON PERIN d.o.o., kojih nije bilo.

Na traženje Povjerenstva društvo MON PERIN d.o.o. je dostavilo Izvode iz knjige poslovnih udjela br. 201900021, 201900022, 201900023 i 201900024 iz kojih je razvidno kako je dužnosnik Massimo Piutti u vrijeme sklapanja gore navedenih Ugovora imao manje od 0,5% udjela u temeljnom kapitalu društva.

Slijedom gore navedenog očitovanja i dokumentacije nije utvrđeno da bi dužnosnik Massio Piutti sudjelovao u postupku spomenutih Javnih natječaja i postupaka na temelju kojih je Općina Bale s društvom MON PERIN d.o.o. sklopila Ugovore o kupoprodaji, ugovore o osnivanju prava građenja te aneks Ugovora o zakupu, kao i da dužnosnik nije imao 0,5% ili više udjela u temeljnom kapitalu navedenog društva iz čega proizlazi kako u povodu predmetnih poslovnih odnosa nisu utvrđene okolnosti koje bi ukazivale na povredu odredbi ZSSI-a.

U odnosu na navode iz očitovanja dužnosnika Povjerenstvo napominje kako dužnosnik nije osporavao bitna činjenična utvrđenja iz ovog postupka. Način obnašanja dužnosti te činjenica da je predstavnik nacionalne manjine nisu relevantni za utvrđenje predmetnih povreda Zakona.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Međutim, u predmetnom slučaju Povjerenstvo dužnosniku neće izreći sankciju uvažavajući okolnost duljeg proteka vremena od prestanka obnašanja dužnosti zamjenika općinskog načelnika Općine Bale.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Massimo Piutti, osobna dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana